《雷逸老以仿石鼓文见遗因呈祭酒吴公》
宋代·梅尧臣

石鼓作自周宣王，宣王发愤搜岐阳。
我车我马攻既良，射夫其同弓矢张。
舫舟又渔缚鱮鲂，何以贯之维柳杨。
从官执笔言成辛，书在鼓腰镌刻臧。
历秦汉魏下及唐，无人著眼来形相。
村童戏坐老死丧，世复一世如鸟翔。
唯闻元和韩侍郎，始得纸本歌且详。
欲以毡苞归上庠，大官媕阿驰肯将。
传至我朝一鼓亡，九鼓缺剥文失行。
近人遇见安碓床，亡鼓作臼刳中央。
心喜遗篆犹在傍，以臼易臼庸何伤。
以石补空恐舂梁，神物会合居一方。
雷氏有子胡而长，日模月仿志暮强。
聚完辨舛经星霜，四百四十飞凤皇。
书成大轴绿锦装，偏斜曲直筋骨藏。
携之谒我巧趋跄，我无别识心旁徨。
虽与乃父非故乡，少与乃父同杯觞。
老向太学鬓已苍，乐子好古亲缣箱。
谁能千载师史仓，勤此冷淡何肝肠。
而今祭酒裨圣皇，五经新石立两廊。
我欲效韩非痴狂，载致出关无所障。
至宝宜列孔子堂，固胜朽版堆屋墙。
然须雷生往度量，登车裹护今相当。
诚非急务烦纪纲，太平得有朝廷光。
山水大字辇已尝，於此岂不同粃糠。
海隅异兽乘舟航，连日道路费刍粮。
又与兹器殊柔刚，感慨作诗聊激昂。
愿因谏疏投皂囊，夜观奎壁正吐芒。
天有河鼓亦焜煌，持比负鼎干成汤。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。